Hortillonnaches Anmien

Ches hortillonnaches o ortillonnaches Anmien ch’est 300 ectares d'anchiens marés rfoaits in tères d'hortillonnache à chl'èst d’el vile Anmien pi dseur ches viles Rivroé, Canmon pi Londgieu. Os y foait d’ches hortillonnaches dseur des ptiots bouts d'tère interkeupès d'canaus dpis ch’Moéyin Ache. Ches térans is sont interkeupès per des canaus et per des ptiots rius por aporter ieu à ches hortillonnaches, pi ches hortillons is zzes rjoingntte in prindant d'ches ptiots batieus, qu'os lonme batieu à cornet. Étimologie Ech mot picard hortillonnache o ortillonnache i vient d'hortillon (o ortillon) qu'i vient li-minme d'ech latin vulgoaire *hortellonus qu'i vient d'hortellus, « ptiot gardin », ech diminnueus d'hortus, « gardin ». Istoére Moéyin Ache Ches hortillonnaches Anmiens is ont 'tè invincionnès durant ch'Moéyin Ache por tchultives ches tères marécacheuses entour d'Anmiens, moais il est possibe eq chèles tères-lo is euchtte 'tè tchultivèes dés ches Romains. Os sait dé seur eq ches hortillonnaches Anmiens is sont tchultivès dsous ch'minme mode qu'innui (avuc ches rius pi ches canaus por bailler ieu à ches hortillonnaches) dpis 800 ans, adon, os sait qu'ches hortillonnaches is ont 'tè invincionnès à ch'XIIe sièke. Ech mot hortillonnache il aparoait por el prunmière foés dins un teske in lingue d'oïl à ch'XVe sièke, ch'est don un viu mot in picard. In franchoés, os imploée ch'mot picard por parler d'ches hortillonnaches anmiennoés, sinon, os parole ed maraîchage, un mot qu'il est nè à ch'XVIIIe sièke quanqu'entour ed Paris is ont cminchè à foaire sétchir ches marés conme ches Anmiennoés is avoétte foait dpis ch'Moéyin Ache. Dpis l'Sgonde Dgère Mondiale Dpis ches ainnèes 1950, ches hortillonnaches is ont granmint raptiotè, faute à chl'egzode rural. Si qu'innui i resse 300 ectares d'hortillonnaches, avant 1950 i nin avoét pus d'10 000 ectares. Adon, chou vut dire qu'i resse seumint 3% d'ches hortillonnaches d'avant-dgère, granmint d'tères d'hortillonnache is ont 'tè bétonnèes por batir ches wartiers d'immeubes Anmiens-Nord. Moais ch'est pire, tertous ches hortillonnaches qu'is resstte innui is ont folu d'peu d'ète bétonnès étou pis l'vile Anmiens a vouloét foaire unne autoroute avuc unne rocade dseur ches hortillonnaches, moais in 1975, un achochonnache ed gins por seuver ches hortillonnaches al o 'tè invincionnèe pau fotografe Nisso Pelossof (1921-2011) pi l'rocade a n'o mie 'tè foaite. Ch'est étou grache à chu achochonnache qu'ech martchè su chl'ieu, ech martchè à lédjunme tradicionnel Place Parmentiers il o pu ète mantnu. Si qu'avant-dgère, tertous ches tères is étoétte tchultivès paus hortillons, dins ches ainnèes 2000, i n'restoét pus moaiqu'25 hortillons, tertous ches eutes hortillonnaches is avoétte 'tè rfoaits in gardins privès obin publics obin minme in résidince sgondoaire avuc gardin. Moais dpis queuques ainnèes, d'pus in pus ed nouvieus hortillons is vienntte tchultiver ches tères por foaire d'echl'hortillonnache bio. In 2017, un Musèe d'ches hortillonnaches Anmiens il o 'tè ouvert à ch'25 Impasse Marcel à Rivroé pi in 2017, un parc avuc ds'abes il o 'tè foait pau Stéphane Marie pi sn'étchipe por echl'émission « Silence ça pousse ! » dseur France 5. Pusiurs achochonnaches is s'otchuptte d'ches hortillonnaches Anmiens : SOS-Hortillonnages qu'a veille dseur echl'intertien d'ches sites pi amisdeshortillonnages.com, qu'a foait d'ches rcherkes dseur echl'istoére ed ches hortillonnaches. Descripcion Ech site ed ches hortillonnaches il est ch'résultot d'echl'aménachmint paus onmes d'ech milieu naturel marécacheus entour d'Anmiens, fort seurmint à ch'Moéyin Ache, pi fort seurmint avuc d'ches machinnries conme ches barages, ches molins, pi seurtout grache à ch'plantache. Ech site il est nori paus ieus d'el Sonme pi d'sin afluint chl'Ave. Ches hortillonnaches is sont fourmès d'unne multitude d'iles plantèes, ches « aires », tertout intourè per un résieu d'65 kilomètes ed voées d'ieu, ches rius qu'is ont d'ches noms conme el Cauchiète (el keuchie), ech Peupe (echl'abe), ech Riu à Galets, ech Rieu d'el Crosse, chti-lo d'el Governeus, chti-lo d'ech Pont Cassè, d'ech Tournet, d'el Brokète, d'ech Malaquis etc. Ches hortillonnaches is s'épardtte dseur chonc viles : Anmiens ; Canmon ; El Mote-Brébière ; Londgieu ; Rivroé. Un sindicot interconmunnal d'étude por el seuvwarde ed ches hortillonnaches il o 'tè créè in 1973. Ech sindicot i doét prinde in compte pusiurs aspets : El résistance d'ech sol ; Ech coulotache d'echl'ieu ; El flore pi faune ; El navidjacion ; El produccion hortillonne. Résistance d'ech sol Ech linmon pi ch'calcoaire qu'is compztte el tère èl rindtte fin perméabe. Echlérosion al est constante, adon chl'intertien d'ches aires i s'foait in continu pi il est néchéssoaire. I s'foait per ech tchurache d'echl'ieu d'ches rius pi per echl'épandache d'ches vases dseur ches berches. Ches bordieus is sont étou souvint consolidès avuc des plankes ed bos. Coulotache d'echl'ieu Ech coulotache d'echl'ieu i cange eslon l'saison pi ch'fonccionnmint d'ches écluses in avau conme in amont d'ech site. Ches rius et ches fossès is sont soét donmanniaus soét privès. Dins ches deus cos, leu-n intertien il doét ète foait per ches rivrains. I nn'y o sur ech site granmint d'mares conme Clermont. Ches mares is sont d'difrinte nature : ches mares naturèles ; ches « intailles », des mares crévachèes paus hortillons por nin estroaire el troube. Flore et faune Navidjacion Role écononmike El produccion hortillonne Visite pi tourime Por aler pus loin